Gadamer, Hermeneutics, Indigenous community, Indigenous knowledge systems, Legal discourses, Hermeneutiek, Inheemse gemeenskap, Inheemse kennisstelsels, Regsdiskoerse
Hans-Georg Gadamer se filosofiese hermeneutiek het debatte oor ? wye spektrum van kwessies met betrekking tot die interpretasie van wetstekste gestimuleer. Gadamer onderskryf nie die tradisionele benadering ingevolge waarvan interpretasie gebaseer word op die aanvaarding van die onveranderlike objektiewe betekenis van tekste nie. Daarom, vir Gadamer, is die outeursbedoeling nie objektief vasstelbaar nie. By bepaling van die outeur se bedoeling, word die interpreteerder beïnvloed deur sy/haar eie vooronderstellings en bygevolg kan die horison van die outeur nie getrou deur die interpreteerder gerekonstrueer word nie. Veranderde omstandighede het tot gevolg dat die betekenis van tekste, toegepas op nuwe omstandighede, ook verander. In hierdie artikel word die historistiese grondslae van Gadamer se hermeneutiese metode en die konvergensie daarvan met historistiese wetstekste ondersoek. Vir dié doel word moontlike interpretasies van die term “inheemse gemeenskap” in die Wetsontwerp op Inheemse Kennisstelsels aan die hand van fiktiewe futuristiese feitekonstruksies oorweeg, die toepaslikheid van Gadamer se hermeneutiek bepaal en die vraag ondersoek tot welke mate Gadamer se hermeneutiese metode ruimte laat vir korrektiewe interpretasies van gebrekkige wetstekste.
Raath, A., & Prinsen, L. (2019). Gadamer, “inheemse gemeenskappe” en historistiese tekste. Tydskrif Vir Christelike Wetenskap | Journal for Christian Scholarship, 54(4), 139-165. Retrieved from https://pubs.ufs.ac.za/index.php/tcw/article/view/436